**Pozdravljeni šestički!**

Danes se boste pa igrali. Pred igro vas prosim, da si preberete teoretični uvod, potem pa akcija.

Upam, da imate še vsi doma lego kocke ali kaj podobnega. Z njimi boste namreč ustvarjali **polno in votlo plastiko**.

Najprej pa malce teorije.

Kaj je kiparstvo? Likovno področje, ki se ukvarja z otipljivimi tridimenzionalnimi izdelki v likovnem prostoru.

Kiparski izdelki so **OBHODNI KIPI, RELIEFI, ODLITKI** …

Kip se z drugo besedo imenuje tudi **SKULPTURA** ali **PLASTIKA**.

Od tu izhaja pojmovanje **POLNE** in **VOTLE PLASTIKE**.

Kiparski izdelki, ki jih uvrščamo pod pojem **POLNA PLASTIKA**, so tisti izdelki, ki so **POLNI** materiala. Z materialom so zapolnjeni. **V njih ni praznih prostorov oz. votlin**. To so predvsem **KIPI**. Izdelki polne plastike so predvsem estetski izdelki, kar pomeni, da jih uporabljamo tudi za olepševanje naše okolice.

primer: Michelangelo; David

Izdelki, ki jih uvrščamo pod pojem **VOTLA PLASTIKA**, so tisti izdelki, ki imajo v sebi **VOTLINO.** Material je uporabljen tako, da tvori votlino. **Ta votlina je največkrat uporabnega pomena.** To pomeni, da votlino lahko uporabimo za npr. shranjevanje nečesa.



**Materiali**, ki jih uporabljamo za izdelavo polne ali votle plastike so lahko zelo raznoliki. Lahko se **mehki** npr. glina, plastelin, slano testo … ali **trdi** npr. les, kamen, karton, plastika …

**VAŠA NALOGA**

Likovni problem: **POLNA IN VOTLA PLASTIKA; naloga za 2 šolski uri**

Vsak od vas bo **s pomočjo lego kock** izdelal dva predmeta.

**Prvi predmet** naj ima značilnosti **polne plastike, drugi predmet** naj ima značilnosti votle plastike.

Če lego kock nimate, lahko uporabite kakršenkoli drug dosegljiv material. Važno je, da ustvarite dva izdelka, eden z značilnostmi polne plastike, drugi pa z značilnostmi votle plastike.

Za vsakega uporabite približno pol ure časa za izvedbo, po želji več. Fotografije vaših izdelkov pošljite na moj e-naslov: ustvarjam.vsepovrsti@gmail.com.

Predvsem se pa pri nalogi sprostite in zabavajte. Veselim se vaših pogruntavščin=)

Ostanite zdravi!

Ana Koren